KURZUS: Járműelemek

MODUL: 2. modul: Kötő gépelemek II.

2.2. Bordáskötés. Alakos tengelykötések

|  | 2.2. Bordáskötés. Alakos tengelykötések
| Tevékenység: Olvassa el a jegyzet 47-49. oldalán található tananyagnak a bordás- és az alakos tengelykötésekre vonatkozó részét! A tananyag tanulmányozása közben az alábbiakra figyeljen: - Tanulja meg a bordáskötés jellemzőit. - Fogalmazza meg, milyen módon viszi át a nyomatékot a bordáskötés a tengely és az agy között. - Ábra alapján ismerje fel az egyenes profilú, az evolvens fogazatú és az ék fogazatú bordástengelyt. - Tanulja meg, hogy milyen előnyei vannak a poligon tengelykötésnek a bordáskötéssel szemben. - Adjon választ arra, miért kell a bordázat valamelyik felületén a tengelyt és az agyat megvezetni. Követelmények: A tananyag elsajátítása akkor tekinthető sikeresnek, ha Ön - Meghatározások közül ki tudja választani a bordástengely és az agy közötti nyomatékátvitel módját. - Listából ki tudja választani a bordáskötés jellemzőit. - Adott profilú bordástengely ábrájához hozzá tudja rendelni annak megnevezést. - Meghatározások közül ki tudja választani a poligon kötés előnyeit a bordástengellyel szemben. - Listából ki tudja választani a bordástengely és az agy megvezetésének indokát.
| A tananyag összefoglalása, további információk: Az előző leckében a reteszkötésekről olvashatott. A bordáskötést tekinthetjük úgy is, mint a reteszkötésnek egy nagyobb nyomaték átvitelére alkalmas változatát. Ha a tengelyre a reteszhez hasonló bordákat készítünk, akkor bordástengelyt kapunk. A bordák alakja alapján megkülönböztetünk egyenes fogú, evolvensfogazatú és ékfogazatú bordázatot.
Egyenesfogazatú bordástengely.
1. ábra.
Evolvensfogazatú bordástengely.
2. ábra.
Ékfogazatú bordázat.
3. ábra.
| A bordáskötés nagy csavarónyomaték átvitelére alkalmas, ugyanakkor lehetővé teszi a bordás tengelyre szerelt alkatrész tengely irányú elmozdítását. A nyomatékot az agy hornyába nyúló bordák viszik át.
Bordás agy.
4. ábra.
| Az elmozdítható alkatrész sok esetben fogaskerék, így leginkább szerszámgépekben és gépjárművek nyomatékváltójában alkalmazzák. Bordáskötés esetén a nyomatékátvitel a tengely egész felületén közel egyenletes, emiatt viszonylag rövid aggyal is nagy nyomaték átvitele valósítható meg.
Bordáskötés.
5. ábra.
| Fontos, hogy a bordástengely és az agy forgástengelye egybeessen. A tengely és az agy egymáshoz képest a tengelyre merőlegesen nem mozdulhat el (az agy nem "lötyöghet" a tengelyen), mert forgás közben a centrifugális erő rezgéseket keltene, ami károsítaná a szerkezeti elemeket. A tengely és az agy egyes felületeinek össze kell érniük, azaz a tengelyt és az agyat egymáshoz képest illeszteni, vagy más kifejezéssel központosítani kell. Attól függően, hogy a bordástengelyt és az agyat mely részükön illesztjük, megkülönböztetünk belső átmérőn, bordaoldalon és külső átmérőn történő központosítást (ez utóbbit ritkán alkalmazzák).
| A bordástengelyen, illetve az agyban kialakított hornyok feszültséggyűjtő hatása jelentős. A tengely és az agy között horony nélkül is kialakítható kapcsolat: sokszög kötéssel. Az ilyen kötések mindenféle tengely és agy összekapcsolására alkalmasak, de elkészítésükhöz speciális szerszámgépre van szükség. Az alábbi ábra egy ilyen sokszög -másnéven poligon- kötést mutat be.
Poligon tengelyvég és agy.
6. ábra.
| Tengely és agy összekötésére alkalmaznak golyós-bordás kapcsolatot is:
Golyós-bordás kapcsolat.
| 1/3

|  | Ellenőrző kérdések
| Válassza ki az alábbiak közül a bordáskötésre jellemző meghatározást!
| A nagy forgatónyomaték átviteléhez bordástengely esetén hosszú agy szükséges.
| Jelentős feszültséggyűjtő hatása miatt a bordástengely csak kis nyomaték átvitelére alkalmas.
| Nagy forgatónyomaték átvitelére alkalmas, ugyanakkor tengelyirányú elmozdulást is lehetővé tesz.
| Mi az előnye a poligon kötésnek a bordáskötéssel szemben? Válassza ki a helyes megoldást!
| A poligon kötés egyszerűbben kialakítható.
| A poligon kötés nem tartalmaz hornyot, így feszültséggyűjtő hatása kisebb.
| A poligon kötés könnyebben szerelhető, mint a bordáskötés.
| Milyen elven működik a bordáskötés? Válassza ki a helyes megoldást!
| A nyomatékot az agy hornyába nyúló bordák viszik át.
| A nyomatékot az agy és a bordástengely között ébredő súrlódási erő viszi át.
| A nyomatékot a forgás közben fellépő centrifugális erő viszi át.
| A bordástengely és az agy bizonyos felületei (a kisátmérőn, a nagyátmérőn, vagy a bordaoldalon) illesztettek. Miért? Jelölje meg a helyes választ!
| Azért, hogy az agy és a tengely között súrlódás jöjjön létre.
| Ez teszi lehetővé az agy tengelyirányú elmozdíthatóságát.
| Ezzel a megoldással központosítják a tengelyt és az agyat.
| Tanulmányozza az alábbi ábrát, majd válaszoljon a kérdésre!
| Milyen bordázat látható a fenti képen?
| Egyenesfogazatú bordázat.
| Ékfogazatú bordázat.
| Evolvensfogazatú bordázat.