KURZUS: Járműelemek

MODUL: 7. modul: Rugók, tömítések

7.2. Tömítések

|  | 7.2. Tömítések
| Tevékenység: Ez a tananyagrész csak elektronikus formában áll az Ön rendelkezésére, a jegyzetben nem szerepel. A legördülő menü "Nyomtatás" ikonjára kattintva kinyomtathatja a tananyagot és az ellenőrző kérdéseket. A tananyag tanulmányozása közben az alábbiakra figyeljen: - Jegyezze meg a tömítések feladatát. - Jegyezze meg a nyugvó felületek közötti tömítési módok jellemző tulajdonságait. - Tanulmányozza az elmozduló felületek tömítéseinek ábráit. Tanulja meg az egyes tömítések nevét, alkalmazási területét, jellemző tulajdonságaikat. Követelmények: A tananyag elsajátítása akkor tekinthető sikeresnek, ha Ön - Felsorolásból ki tudja választani a tömítések feladatát. - Felsorolásból ki tudja választani a nyugvó felületek közötti tömítési módok jellemző tulajdonságait. - Az elmozduló felületek tömítéseinek ábrájához párosítani tudja a tömítések megnevezését, jellemzőit.
| 1. A tömítések feladatai
| A tömítések egymáshoz képest elmozduló, vagy nyugalomban levő felületeken alkalmazott gépelemek. Két térrészt különítenek el egymástól, megakadályozzák a térrészek között valamely közeg áramlását.
| 2. A nyugvó felületek tömítései
| Az egymáshoz képest mozdulatlan felületek között legtöbbször a felületekhez érintkező tömítések oldják meg a tömítési feladatot. A tömítés egyes esetekben külön tömítőanyag nélkül is megvalósítható. Ekkor a megfelelően simára megmunkált felületek összeszorításával érik el a tömítő hatást. (1. ábra) Az összeszorító erő például csavarkötéssel biztosítható. A tömítés ebben az esetben bontható.
Tömítőanyag nélküli tömítés.
1. ábra.
| A felületek közé valamilyen tömítőmasszát, ragasztót is el lehet helyezni. A kötés bonthatóságát ekkor a tömítőanyag szilárdsági tulajdonságai határozzák meg.
Tömítés tömítő- masszával, ragasztóval.
2. ábra.
| A bontható tömítés egy másik kialakítási lehetőségét jelenti, ha a felületek közé valamilyen rugalmas anyagból készült tömítőelemet helyeznek. A felületeket ebben az esetben is össze kell szorítani. A 3. ábra egy erre a célra alkalmazott gumigyűrűt mutat be.
Gumigyűrű térhatású képe és metszeti ábrája.
3. ábra.
| A gumigyűrűt legtöbbször valamilyen horonyban helyezik el, és külső erővel összeszorítják.
Gumigyűrűs tömítés kialakítása.
4. ábra.
| A tömítőgyűrűk készülhetnek fémből (például gyenge szilárdságú acélból) is. Ezek a profilok csak kis felületen érintkeznek a többi alkatrésszel, így az összeszorító erő hatására nagy felületi nyomás alakul ki. Ez biztosítja a tömítettség kialakulását. Az 5. ábra négy, fémből készült tömítés profilját mutatja be, félmetszeti ábrákon.
Fém tömítőgyűrűk néhány jellegzetes profilja.
5. ábra.

|  | 3. Az elmozduló felületek tömítései
| 3.1. Elmozduló felületek érintkező tömítései
| Az egymáshoz képest elmozduló felületek mozgása lehet forgómozgás, váltakozó irányú forgómozgás, egyenes vonalú alternáló mozgás. A tömítő elemet a felületekhez külső erő és a tömítőanyag rugalmassága szorítja, így rendszerint súrlódás, ebből adódóan pedig hő keletkezik. A tömítés jó működésének feltételei: - sima felület, hogy a tömítés minél nagyobb felületen érintkezzen az alkatrészekkel, - kopásálló alkatrészek, - az egyes alkatrészek futáspontossága (körkörös alkatrészek, excentricitás-mentes kialakítás). Tömszelence tömítések Lassan forgó orsókhoz, haladó mozgást végző rudakhoz használatos. Általában valamilyen lágy anyagból készül, de lehet kombinált (fém és lágy anyag) anyagú is.
Tömszelence tömítés elvi vázlata.
6. ábra.
| A 6. ábra a tömszelence tömítés esetén fellépő tömítetlenségi utakat mutatja. Az "A" (axiális) és az "R" (radiális) tömítetlenségi utat a felületek összeszorításával csökkenteni lehet, de ekkor nő a súrlódásból származó hő. A "T" tömítetlenség magán a tömszelencén átjutó anyagra vonatkozik. A tömszelence betéteket egyes esetekben olyan anyaggal telítik, amelyek kenő hatásúak. Ezek előnye, hogy a súrlódási tényezőt kis értéken tartják, és a kenőnyag lezárja a szelencén belüli "T" tömítetlenségi utat. Tömszelencéből egymás mellett több is elhelyezhető. (7. ábra)
Tömítés több tömszelencével.
7. ábra.
| Mandzsetta tömítések Az úgynevezett mandzsetta tömítések lágy anyagból készülnek. Fontos jellemzőjük, hogy az üzemi nyomással arányos mértékben szorulnak a tömítendő felületekhez. (8-9. ábrák)
Egyszeres tömítőhatású madzsetta tömítés.
8. ábra.
Kétszeres tömítőhatású mandzsetta tömítés.
9. ábra.
| Karmantyús tömítés A karmantyús tömítés csak kis nyomáskülönbség esetén alkalmazható. Elsősőrban a kenőanyag kijutását, illetve a szennyeződés bejutását akadályozza meg. A forgó tengely tömítéssel érintkező felületének tükrösen simának kell lennie. A tömítésnek a tengely felületéhez történő szorítását rugó (10. ábra), vagy pusztán a tömítés anyagának rugalmassága biztosítja.
Karmantyús tömítés.
10. ábra.
| A karmantyús tömítések fémházas és rugalmas házas burkolattal készülnek. A tömítőajkak szempontjából többféle kivitel használatos. A 11. ábra egyajakos+porvédő ajakos, illetve kétajakos kivitelt ábrázol. A két ajak közötti részt kenőzsírral töltik fel a szennyeződés bejutásának megakadályozása érdekében.
Karmantyús tömítések.
11. ábra.
| 3.2. Elmozduló felületek nem érintkező tömítései
| Réstömítés, visszahordó menet. Ez a tömítési megoldás nyomáskülönbség esetén nem tömít. A védett térből az anyag kijutását csavarmenet-szerű horony biztosítja, amely meghatározott forgásértelem esetén visszajuttatja a kifelé tartó anyagot.
Visszahordó menetes tömítés.
12. ábra.

|  | Labirint tömítés Közepes nyomású, nagy hőmérsékletű gáz és gőz tömítésére használják, elsősorban gyorsan forgó tengelyeknél. Ez a tömítésfajta nem nyújt tömör zárást. Részleges tömítő hatását úgy fejti ki, hogy jelentősen lelassítja a közeg áramlását.
Sík-labirint tömítés.
13. ábra.
Axiális labirint tömítés.
14. ábra.
Radiális labirint tömítések.
15. ábra.
| Védőgyűrűk, védőtárcsák Ezek a gépelemek nyomáskülönbségre nem tömítenek, feladatuk elsősorban a kenőanyag benntartása és a szennyeződések elleni védelem.
Porvédő megoldás 1.
16. ábra.
Porvédő megoldás 2.
17. ábra.

|  | Ellenőrző kérdések.
| 1. feladat
| Jelölje meg az alábbiak közül azt az állítást, amely a legpontosabban írja le a tömítések feladatát!
| A tömítések a nyugvó, illetve az egymáshoz képest elmozduló felületek között létesítenek kapcsolatot.
| A tömítések érintkezéses, vagy érintkezés nélküli kapcsolatot létesítenek a felületek között.
| A tömítések két térrészt különítenek el, megakadályozzák valamely közeg áramlását.
| 2. feladat
| Jelölje meg az alábbiak állítások közül azokat, amelyek jellemzőek a nyugvó felületek közötti, tömítőanyag nélküli tömítésekre!
| Az érintkező felületeket simára kell megmunkálni.
| A felületeket össze kell szorítani.
| A tömítés nem bontható.
| 3. feladat
| Mi biztosítja a fémből készült tömítőgyűrűk esetén a tömítő hatást?
| A tömítő hatást az biztosítja, hogy a tömítőgyűrűt horonyban helyezik el.
| A tömítő hatást az biztosítja, hogy az összeszorító erő hatására nagy felületi nyomás alakul ki.
| A tömítő hatást az biztosítja, hogy a tömítőgyűrű és a felületek közötti kenőanyag megakadályozza a közegek áramlását.
| 4. feladat Tanulmányozza az alábbi ábrát, majd válaszoljon a kérdésekre!
| Milyen tömítést ábrázol a kép?
| Tömszelencét.
| Mandzsetta tömítést.
| Karmantyús tömítést.
| Labirint tömítést.
| Jelölje meg az alábbi állítások közül azokat, amelyek a fenti tömítésre igazak!
| Nagy nyomáskülönbség esetén alkalmazható.
| A tengely tömítéssel érintkező felületét tükrösen simára kell megmunkálni.
| Csak a szennyeződés bejutását akadályozza meg.
| A tömítőajkakat egyes esetekben rugó szorítja a tengelyhez.
| 5. feladat Tanulmányozza az alábbi ábrát, majd válaszoljon a kérdésekre!
| Milyen tömítést ábrázol a kép?
| Tömszelencét.
| Mandzsetta tömítést.
| Karmantyús tömítést.
| Labirint tömítést.
| Jelölje meg az alábbi állítások közül azt, amely a fenti tömítésre igaz!
| Folyékony anyagok tömítésére alkalmazható.
| Lassan forgó tengelyek esetén használatos.
| Tömítő hatását az áramló közeg sebességének csökkentése révén valósítja meg.
| Teljesen tömör zárást biztosít.
| 6. feladat Tanulmányozza az alábbi ábrát, majd válaszoljon a kérdésekre!
| Milyen tömítést ábrázol a kép?
| Tömszelencét.
| Mandzsetta tömítést.
| Karmantyús tömítést.
| Labirint tömítést.
| Jelölje meg az alábbi állítások közül azokat, amelyek a fenti tömítésre igazak!
| Nagyobb üzemi nyomás esetén erősebben szorul a felülethez.
| Alternáló mozgást végző tengelyek esetén használatos.
| A tömítés kemény anyagból készül.