KURZUS: Járműelemek

MODUL: 1. modul: Kötő gépelemek I.

1.1. Erővel záró kötések. Csavarkötés

|  | 1.1. Erővel záró kötések. Csavarkötés
| Tevékenység: Olvassa el a jegyzet 21. oldalán az erővel záró kötések jellemzőit, valamint a 22-30, és a 37-38. oldalon található tananyagot. A tananyag tanulmányozása közben az alábbiakra figyeljen: - Adjon választ arra, mi jellemzi az erővel záró kötéseket. - Adott ábrán mutassa meg a menetemelkedést, menetemelkedési szöget és a menetosztást. - Ábra alapján nevezze meg az egyes menetprofilokat. - Adjon választ arra, mit jelent kötő-, illetve mozgatócsavarok esetén az önzárás fogalma. - Ismerje fel az összefüggést a kötő-, illetve mozgatócsavarok rendeltetése és az alkalmazott menetszelvény jellemzői (alak, profilszög) között. - Ismerje fel az összefüggést a menetek terheléseloszlása és a csavaranyák menetszáma, valamint kialakítása között. Követelmények: A tananyag elsajátítása akkor tekinthető sikeresnek, ha Ön - Listából ki tudja választani az erővel záró kötések jellemzőit. - Ábrán szereplő jelölésekhez párosítani tudja a menetemelkedés, a menetemelkedési szög és a menetosztás fogalmát. - Menetprofilok ábrájához hozzá tudja rendelni azok megnevezését. - Listából ki tudja választani az önzárás fogalmát kötő-, illetve mozgatócsavarok esetén. - Adott jellemzőjű menetszelvényhez párosítani tudja annak alkalmazási területét (kötő-, illetve mozgatócsavar). - Meghatározások közül ki tudja választani a csavaranyák menetszáma és kialakítása, valamint a menetek terheléseloszlása közötti összefüggést.
| A tananyag összefoglalása. Az erővel záró kötések erőhatással hozhatók létre. A kötésben fontos szerepe van az előfeszítő erőnek és a kötésben résztvevő alkatrészek rugalmasságának. A csavarmenetekkel kapcsolatos fogalmakat (menetemelkedés, menetosztás) a jegyzet 23. oldalán a 2.1 ábra szemlélteti. Kiegészítésként az alábbi ábrán bemutatjuk a menetemelkedést és a menetosztást. Az rajz kétbekezdésű menetet jelképez, az egyes csavarvonalakat különböző vonalvastagsággal jelöltük.
| A csavarkötés önzáró jellege kötőcsavaroknál azt jelenti, hogy üzemszerű terhelés hatására a kötés nem lazul meg. Például egy gépjármű kerekét rögzítő, megfelelő erővel meghúzott csavar nem lazul meg a jármű használata közben. A mozgatócsavaroknál az önzárás azt jelenti, hogy csavar nem kezd mozogni külső terhelés hatására. Például az autóknál használt kézi emelő csavarorsója nem jön mozgásba a felemelt jármű súlyerejének hatására. Kötőcsavarok esetén a nagy súrlódási erő az önzárást segíti. A nagy profilszögű, háromszög alakú menetszelvény biztosítja a legnagyobb súrlódási erőt, ezért ez a kötőcsavarok jellemző profilja. A leggyakrabban a metrikus menetet alkalmazzák erre a célra. Mozgatócsavarok esetén fontos az, hogy -az önzárás megtartása mellett- minél kisebb legyen a súrlódás, mert ekkor a csavar mozgatása kisebb erőt igényel. Erre a célra kis profilszögű menetszelvények alkalmasak. A mozgatócsavarok leggyakrabban trapézmenetesek. A csavarorsó-csavaranya kapcsolatban a felfekvéshez viszonyítva első terhelt menetben ébred a legnagyobb feszültség. A csavarorsó a terhelés hatására nyúlik, a csavaranya felfekvéstől távolabbi menetei ezt a nyúlást nem tudják követni. (A felfekvéstől távolabbi menetek esetén vastagabb anyagnak kellene megnyúlnia, mint az első menetnél.) Ahogy azt a jegyzet 37. oldalán a 2.18. ábra mutatja, az első menet a terhelés 34%-át, a hatodik viszont már csak 7%-át veszi fel. Ezért nem célszerű a csavaranyákat 6 menetesnél hosszabbra készíteni. A csavaranya meneteinek terheléseloszlása egyenletesebb lesz, ha a felfekvéstől távolabbi menetek számára "lehetővé tesszük", hogy megnyúljanak. Ezt úgy oldják meg, hogy a felfekvéstől távolabbi menetek felé csökkentik az anyag vastagságát. Erre mutat példát a jegyzet 38. oldalán a 2.19. ábra.

|  | Ellenőrző kérdések
| Jelölje meg az alábbi állítások közül azokat, amelyek az erővel záró kötésekre jellemzőek!
| A kötés létrehozásához külső erőhatásra van szükség.
| A terhelés átadását az alkatrészek geometriai alakja biztosítja.
| A kötésben fontos szerep jut az előfeszítő erőnek.
| A kötés létrejöttében az elemek rugalmassága is szerepet játszik.
| Az összekötendő alkatrészek között anyag létesít kapcsolatot.
| Tanulmányozza az alábbi ábrát, majd oldja meg az ábra alatti feladatot!
| Írja be az alábbi fogalmak előtt szereplő betűket a megfelelő helyre! (A háromból csak kettőt kell beírnia!) a =menetemelkedés b =menetosztás c =menetemelkedési szög Az ábrán az 1. számmal jelölt érték a , a 2. számmal jelölt érték a .
| Tanulmányozza az alábbi ábrát, majd oldja meg az ábra alatti feladatot!
| Írja be az alábbi menetprofilok neve előtti betűt a megfelelő helyre! (Az ötből csak négyet kell beírnia!) a =trapézmenet b =zsinórmenet c =fűrészmenet d =élesmenet e =laposmenet Az ábrán 1 számmal jelölt profil a(z) , a 2 számmal jelölt a(z), a 3 számmal jelölt a , a 4 számmal jelölt a(z).
| Mit jelent az önzárás fogalma mozgatócsavarok esetén?
| Azt jelenti, hogy a csavar mozgatásához erőt kell kifejteni.
| Azt jelenti, hogy a terhelés hatására a csavar nem jöhet mozgásba.
| Azt jelenti, hogy nagy súrlódási erő lép fel.
| Milyen rendeltetésű csavarokhoz alkalmazhatók a nagy profilszögű, háromszög alakú menetszelvények?
| Kötőcsavarokhoz.
| Mozgatócsavarokhoz.
| Kötő- és mozgatócsavarokhoz egyaránt.
| Miért nem készítik a csavaranyákat hat menetesnél több menetűre?
| Azért, mert a sok menet kialakítása megdrágítaná az alkatrészt.
| Azért, mert az egyes menetek terhelésének eloszlása egyenletes, 6 menet esetén egy menetre így a teljes terhelésnek csak kb. 16%-a esik, ezt pedig minden csavaranya képes elviselni.
| Azért, mert a 6. menet utáni menetek nagyon kis mértékben vesznek részt a terhelés felvételében.